b'\n_START_ARTICLE_\nPenis\n_START_SECTION_\nAnatomija\n_START_PARAGRAPH_\nPenis sestavljajo prete\xc5\xbeno tri cilindri\xc4\x8dna telesa brecilnega oziroma erektilnega tkiva (gobasto tkivo, polno drobnih \xc5\xbeil), po vsej dol\xc5\xbeini organa. Tej telesom pravimo tudi brecila. Dve t. i. kavernozni telesi, corpora cavernosa, le\xc5\xbeita druga ob drugi v zgornjem delu penisa. Tretje, spongiozno telo, corpus spongiosum le\xc5\xbei v sredini pod njima in se na kraju raz\xc5\xa1iri, da oblikuje glavico penisa. Skozi sredini spongioznega telesa te\xc4\x8de se\xc4\x8dnica, ozka cevka, po kateri skozi ustje na glavici penisa odtekata iz telesa se\xc4\x8d in seme. Brecilno tkivo obdaja ovojnica fibroznega veziva, ki ga obdaja ko\xc5\xbea. Preko glavice naredi ko\xc5\xbea ohlapno gubo, imenovano ko\xc5\xbeica, ki jo v\xc4\x8dasih odstranijo. Ko\xc5\xbea penisa je ne\xc5\xbena, raztegljiva in pomi\xc4\x8dna.\n_START_SECTION_\nPuberteta\n_START_PARAGRAPH_\nPuberteta je obdobje, ko se razvijejo sekundarni spolni znaki in dozorijo spolni organi, ki omogo\xc4\x8dajo reprodukcijo. Pri mo\xc5\xa1kem se puberteta po navadi pojavi med 11. in 15. letom. Za\xc4\x8dne jo mo\xc5\xbeganski privesek (hipofiza) z izlo\xc4\x8danjem hormonov, ki spodbudijo moda, da za\xc4\x8dnejo tvoriti testosteron. Ta povzro\xc4\x8di nenadno rast mod in modnika, sledi pa pora\xc5\xa1\xc4\x8denost osramja,obraza in pazduhe. Penis se za\xc4\x8dne ve\xc4\x8dati pribli\xc5\xbeno v 13. letu in dose\xc5\xbee odraslo velikost dve leti pozneje. Vendar obstajajo v razvoju velike razlike, tako da so nekateri de\xc4\x8dki pri 14 ali 15 letih \xc5\xbee popolno zreli, drugi pa imajo spolovila \xc5\xa1e nerazvita. Ve\xc4\x8dja tvorba testosterona v telesu spodbuja nastajanje semena in povzro\xc4\x8di, da dozorijo prostata in semenski me\xc5\xa1i\xc4\x8dki.\n_START_SECTION_\nEjakulacija\n_START_PARAGRAPH_\nEjakulacija je izbrizganje semena iz penisa, v ve\xc4\x8dini primerov pa je vzrok zanjo orgazem. Za ejakulacijo skrbijo mi\xc5\xa1ice, ki seme iz modnika preko se\xc4\x8dnice izstisnejo iz penisa. Da pride do tega, je potrebna spolna stimulacija, katere del je lahko tudi stimulacija prostate. Do izliva semena lahko pride tudi spontano med spanjem, temu pravimo mokre sanje._NEWLINE_Ejakulacija je sestavljena iz dveh delov: emisije in izliva. Pri emisiji je ejakulacija pod nadzorom simpati\xc4\x8dnega \xc5\xbeiv\xc4\x8dnega sistema, sam izliv pa je pod nadzorom \xc5\xbeivcev iz hrbtenice.\n_START_SECTION_\nPenis kot spolni organ\n_START_PARAGRAPH_\nPenis je spolni organ, ki mo\xc5\xa1kemu poleg izlo\xc4\x8danja se\xc4\x8da omogo\xc4\x8da, da ima spolne odnose in da oplodi jaj\xc4\x8deca s semen\xc4\x8dicami. Semen\xc4\x8dice in  mo\xc5\xa1ki spolni hormoni nastanejo v modih, paru jaj\xc4\x8dastih \xc5\xbelez, ki visita v ko\xc5\xbeni vre\xc4\x8dki ali modniku (skrotumu). Iz mod prehajajo semen\xc4\x8dice v odmodka, po dolgi zaviti cevki, ki le\xc5\xbei za modi. V odmodku so semen\xc4\x8dice shranjena in po\xc4\x8dasi dozorevajo. Malo pred ejakulacijo (izbrizganjem semena) preidejo v semenovod in po njem potujejo do semenskih me\xc5\xa1i\xc4\x8dkov, para vre\xc4\x8dic, ki le\xc5\xbeita za mehurjem. Semenska me\xc5\xa1i\xc4\x8dka izlo\xc4\x8data semensko teko\xc4\x8dino, v katero se pome\xc5\xa1ajo semen\xc4\x8dice. Vse skupaj tvori seme. To nato potuje iz semenskih me\xc5\xa1i\xc4\x8dkov po dveh vodih v se\xc4\x8dnico (uretra), cevko, ki je izvodilo za se\xc4\x8d in seme. Se\xc4\x8dnica poteka skozi prostato, \xc5\xbelezo kostanjeve oblike, ki le\xc5\xbei pod mehurjem in obdaja zgornji del se\xc4\x8dnice. V prostati nastajajo izlo\xc4\x8dki, ki se preme\xc5\xa1ajo semenu. Med orgazmom pride do izbrizganja semena iz se\xc4\x8dnice skozi nabrekel penis._NEWLINE_Misel na spolnost pri mo\xc5\xa1kemu povzro\xc4\x8di kopi\xc4\x8denje krvi v spolnem udu kar povzro\xc4\x8di, da penis nabrekne in utrdi. Pri spolnem odnosu med mo\xc5\xa1kim in \xc5\xbeensko je to namenjeno prodiranju penisa v no\xc5\xbenico. Ko ta prodre v no\xc5\xbenico, se pri\xc4\x8dnejo potiskajo\xc4\x8di gibi, to pri mo\xc5\xa1kem povzro\xc4\x8di ob\xc4\x8dutek u\xc5\xbeitka. Penis pri tem dose\xc5\xbee svojo najve\xc4\x8djo velikost, moda pa se dvignejo. V dolo\xc4\x8denem obdobju spolnega odnosa pride pri mo\xc5\xa1kem do orgazma. Ta povzro\xc4\x8di kr\xc4\x8denje mi\xc5\xa1ic v semenskih vodih, ki nato izbrizgajo oz. ejakulirajo seme v \xc5\xbeensko spolovilo.\n_START_SECTION_\nIzlo\xc4\x8danje se\xc4\x8da\n_START_PARAGRAPH_\nSe\xc4\x8d prihaja iz se\xc4\x8dnega mehurja, ki se nahaja pred zadnjikom, ter nato potuje po se\xc4\x8dnici do konca penisa, kjer se izlo\xc4\x8di iz telesa. Prevelika ko\xc5\xbeica na koncu penisa lahko moti tok se\xc4\x8da, ker pride do turbulence. Posledica tega je po\xc4\x8dasen ter debelej\xc5\xa1i tok urina. \xc4\x8ce ko\xc5\xbeica ne ovira toka urina, je ta tanek in potuje s hitrostjo, ki je enaka tisti ob izhodu iz se\xc4\x8dnice.\n_START_SECTION_\nMotnje in bolezni\n_START_PARAGRAPH_\nNajpogostej\xc5\xa1a prirojena hiba penisa je hipospadija, pri kateri se se\xc4\x8dnica odpira spodaj na penisu nekje med bazo glavice in korenom. Ta hiba se pogosto pojavlja skupaj s psevdohermafrodizmom, ki je prav tako prirojena hiba. Za to hibo je zna\xc4\x8dilen zelo majhen penis. Vnetje ko\xc5\xbee penisa se imenuje balanitis, pri tem gre za vnetje glavice in ko\xc5\xbeice. V ve\xc4\x8dini primerov je vzrok za vnetje kandidioza, povzro\xc4\x8dijo pa ga lahko tudi razli\xc4\x8dne spolno prenosljive bolezni, kot sta npr. gonoreja in sifilis. Balanitis lahko v\xc4\x8dasih povzro\xc4\x8di fimozo, pri kateri je ko\xc5\xbeica na penisu nenormalno tesna, v\xc4\x8dasih pa parafimozo, pri kateri se ko\xc5\xbeica med erekcijo pomakne nazaj \xc4\x8dez glavico, nazaj pa se ne vrne. Bradavice na penisu povzro\xc4\x8dajo virusi (Herpes simplex, humani papiloma virus), ki se prena\xc5\xa1ajo spolno._NEWLINE_Impotenca (nezmo\xc5\xbenost dose\xc4\x8di erekcijo ali jo ohraniti) je najpogostej\xc5\xa1a te\xc5\xbeava, povezana s penisom. V ve\xc4\x8dini primerov je psiholo\xc5\xa1kega izvora. Povzro\xc4\x8da pa jo tudi okvara \xc5\xbeivcev pri sladkorni bolezni, alkoholni odvisnosti, aterosklerozi ali okvari hrbtnega mozga. Nasprotje impotence je priapizem, pri katerem je erekcija bole\xc4\x8da in traja nenormalno dolgo. Nabrekne samo spongiozno telo. Priapizem je zna\xc4\x8dilen za levkemijo._NEWLINE_Rak penisa je redek, najpogosteje se pojavi pri neobrezanih mo\xc5\xa1kih s pomanjkljivo osebno higieno. Dodatna vzro\xc4\x8dna dejavnika sta virusna infekcija in kajenje. Kadar bolezen izbruhne, se maligni tumor navadno pojavi na glavici ali na ko\xc5\xbeici kot suha, nebole\xc4\x8da, bradavici podobna oteklina ali bole\xc4\x8da razjeda, ki se kasneje razvije v cveta\xc4\x8dasto gmoto. Tumor se v ve\xc4\x8dini primerov \xc5\xa1iri po\xc4\x8dasi, vendar pa se lahko zelo agresiven tumor raz\xc5\xa1iri tudi v bezgavke v dimljah. Bolezen je smrtna in jo je treba hitro zdraviti.'